寄題宜春使君定叟張兄隠齋
作者：朱熹
朝代：宋

paragraphs: 大專槃萬生，異體實同氣。
云胡分彼己，直以私自蔽。
君家桂林伯，德學妙一世。
閉戶不忘憂，纓冠矧行義。
眷言介弟賢，四益謹先畀。
千里各分符，一心同盡瘁。
遠題齋戶冊，來表棲息地。
系述寫心胸，俯仰資惕厲。
陽嘉既滌蕩，陰慝失封閉。
介然彼苛癢，嚇若我黥劓。
拊摩極哀恫，征取敢常藝。
戰兢一日力，洋溢四封被。
君看物我間，隠顯豈殊致。
願反振民功，更懋根本計。